જીન કેલીનું એક નોંધપાત્ર સ્ટેટમેન્ટ હતું જે વાંચવા જેવું છે : ‘ફિલ્મોમાં ડાન્સના ઇતિહાસની વાત એસ્ટેરથી શરૂ થાય છે.’ ફ્રેડ એસ્ટેરને સિનેમાપ્રેમીઓ પ્રથમ સ્થાન ઉપર મૂકે છે. તેના ડાન્સની અસર વીસમી સદીના ઘણાં કલાકારો ઉપર પડી હતી. ફ્રેડ એસ્ટેર અને જિંજર રોજર્સની જોડી નૃત્ય યુગલ તરીકે ડાન્સના ઇતિહાસમાં અમર રહેશે પછી ભલે ને તે બંનેએ ફક્ત દસ જ ફિલ્મોમાં સાથે કામ કર્યું હોય. અમેરિકન ફિલ્મ ઇન્સ્ટિટયૂટ ક્લાસિક હોલિવૂડ સિનેમાની યાદીમાં ફ્રેડ એસ્ટેરને પાંચમા ક્રમનો મહાન અભિનેતા ગણ્યો છે. ‘કિટી ફોયલ’ ફિલ્મ માટે વધુ જાણીતી જિંજર રોજર્સે રેડિયો, ટેલિવિઝન અને ફિલ્મોમાં બહુ જ સુંદર કામ કર્યું છે. આ જોડી માટે એવું કહેવાય છે કે ફ્રેડે તેણીને ક્લાસ આપ્યો અને રોજર્સે તેને સેક્સ અપીલ આપી. પોતાના ડાન્સ પર્ફોર્મન્સમાં એક્ટિંગને ઇન્વોલ્વ કરીને આ યુગલ અદ્ભુત નૃત્ય કરતું.. જે વર્લ્ડ સિનેમાના ઓડિયન્સને જોવું બહુ ગમતું. અમેરિકાની મહામંદીના સમયમાં અનેક હતાશ અને દુ:ખી લોકોના ખિન્ન મન થોડા કે વધુ સમય માટે પ્રફુલ્લિત કરવાનો શ્રેય આ બંનેને જાય છે.